Gröhling, Branislav, minister školstva, vedy, výskumu a športu SR (2022-03-17):
Vážený pán predsedajúci, pán poslanec Čepček, viete, že hneď v prvých hodinách po vypuknutí vojny sa zverejňovalo na ministerke... ministerskej stránke tie základné odporúčania hlavne pre žiakov a učiteľov, že ako zvládnuť túto situáciu. V prvom rade to bolo z toho hľadiska psychologického, kde sme inštruovali všetky poradenské zariadenia, ktoré spadajú pod nás, či už CPPA-čka, alebo CŠP-čka, aby skontaktovali jednotlivé školy, aby ich, ktoré sú v ich pôsobnosti, a poskytli odbornú pomoc a podporu aj v súvislosti s vzniknutý... s vzniknutou vojnou na Ukrajine. Tiež musíme povedať, že priamo riadená organizácia Výskumný ústav detskej psychológie a patopsychológie, VÚDPaP, zriadila hneď krízovú linku a tiež sa vytvorilo zabezpečenie intervenčných krízových kríz... intervenčných krízových tímov v každom kraji. A tie najhlavnejšie boli hlavne v Žiline, tam ich bolo 10, a potom v Prešove, tam ich bolo 7, kde boli zostavené z jednotlivých profesií, dokonca tam boli aj tlmočníci alebo jednotliví odborníci, ktorí vedeli aj po ukrajinsky. Všetky tieto informácie nájdete na webovom sídle ministerstva školstva a je to hneď na prvej stránke, je to samostatne označené, že keď to rozkliknete, tak tam nájdete všetky ostatné dokumenty, ktoré sme doteraz už zverejňovali. A tie ďalšie, ktoré sa zverejňovali v nedeľu hneď, boli metodické usmernenia pre riaditeľov, čo sa týka, čo sa týka usmernenia žiakov, v slovenskom a ukrajinskom jazyku, aj pre pedagógov, ktoré boli zamerané na toto zvládanie tejto situácie, metodické usmernenie pre riaditeľov, ako zaraďovať žiakov do tried, zo žiakov z iných krajín do tried, a tiež metodické usmernenie pre rodičov, ako prihlásiť svoje dieťa do školy, v slovenskom aj ukrajinskom jazyku, lebo to sme pociťovali ako tú prvotnú potrebu, ak prídu v rámci dočasného útočiska, aby vedeli, čo majú robiť, ako sa majú o svoje dieťa postarať v rámci toho, že má byť začlenené do slovenského vzdelávacieho procesu. My sme požiadali aj jednotlivé inštitúcie, aj ústredný krízový štáb, aby distribuovali tieto materiály na kontaktné miesta, kde sa môžu s nimi zoznámiť. Ja tiež som v utorok bol na východe, v Ubli, v Michalovciach, kde som sa rozprával aj s týmito ľuďmi. Musím vám povedať, že na začiatku, keď prekročia hranicu a prídu do jednotlivých zariadení, naozaj nie je to tá prvá vec, ktorú by mali dostať do ruky, že ako zaradiť svoje dieťa, takže tieto materiály sa potom budú distribuovať v jednotlivých či už hotspotoch, alebo priamo v tých miestach, kde sú umiestnení. Bol pripravený potom, samozrejme, manuál jednoduchého postupu, ako uznávať doklady, manuál pre riaditeľov v rámci porovnania systémov vzdelávania na Ukrajine a na Slovensku, keďže viete, že majú rozdielne bodové hodnotenie, resp. rozdielne hodnotenie v rámci vyučovania. Ukrajinci majú bodové, my máme známkové, je to otočené, my máme jednotku až päťku, oni majú úplne iný systém. Ďalšia vec, ktorú nájdete na tejto stránke, je vzory tlačív na potvrdenie žiakov o spôsobilosti o zaradení žiaka z Ukrajiny v slovenskom a ukrajinskom jazyku v rámci jednotlivých ustanovení, ktoré pripravovala aj pani Prokopová, že akým spôsobom sa majú aj zdravotnícke náležitosti upravovať. Boli zverejnené všetky tie kontaktné údaje kolegov z regionálnych úradov školskej správy v jednotlivých krajoch, ktoré usmerňujú zriaďovateľov a taktiež riaditeľov v súvislosti so zaraďovaním týchto žiakov. Je to veľmi dôležité, že sme tam nemali také tie všeobecné telefónne čísla, ale reálne osobu, ktorá bola za to zodpovedná, ktorej ste mohli zavolať, a ona riešila tieto prípady. Momentálne od včerajšieho dňa na webovom sídle ministerstva už nájdu školy aj usmernenie k financovaniu jazykových kurzov pre deti cudzincov a usmernenie v prípade, ak vzniknú náklady so zvýšenými osobnými alebo prevádzkovými nákladmi z dôvodu prijímania žiakov z Ukrajiny. My zajtra budeme mať k tomu ešte asi tlačový brífing, kde presne povieme jednotlivé kroky, ktoré pripravujeme alebo ktoré už sú pripravené, aby sa dali zrealizovať. No a v neposlednom rade dávam do pozornosti aj všetky tie podporné materiály a webináre, ktoré pripravujú priamo riadené organizácie pre riaditeľov, učiteľov, ale aj pre rodičov, či už slovenských, alebo ukrajinských, všetky si môžete pozrieť na či už webovom sídle ministerstva, alebo potom v rámci webovej stránky ŠPÚ. Ďakujem veľmi pekne.